NACRT

Na temelju članka 66. stavka 1. Zakona o gospodarenju otpadom (Narodne novine 84/21) i članka 37. Statuta Grada Šibenika („Službeni glasnik Grada Šibenika“, broj 2/21), Gradsko vijeće Grada Šibenika, na \_\_. sjednici održanoj \_\_\_\_\_\_\_\_\_\_\_\_2023. godine d o n o s i

**ODLUKU**

**o izmjenama i dopunama Odluke o načinu pružanja javne usluge** **sakupljanja komunalnog otpada**

**na području Grada Šibenika**

**Članak 1.**

U Odluci o načinu pružanja javne usluge sakupljanja komunalnog otpada na području Grada Šibenika („Službeni glasnik Grada Šibenika“, broj 12/22) u članku 2. dodaje se nova točka 16. i glasi:

„16. kriterijima za umanjenje cijene javne usluge“

Dosadašnja točka 16. postaje točka 17.

**Članak 2.**

Iza članka 11. dodaje se novi članak 11a. koji glasi:

**Članak 11a.**

Miješani komunalni otpad od korisnika koji nije kućanstvo može se prikupljati, osim u spremnicima iz članka 11. stavka 2. ove Odluke i u metalnim spremnicima volumena 5000 litara, 7000 litara i 21000 litara, te pres kontejnerima volumena 5 m3, 8 m3, 10 m3, 16 m3 i 20 m3.

Spremnike iz stavka 1. ovog članka ne osigurava Davatelj javne usluge.

**Članak 3.**

Iza članka 31. dodaju se naslov i novi članci 31a. i 31b. te glase:

***„Kriterij za umanjenje cijene javne usluge***

***Članak 31a.***

(1) Utvrđuju se kriteriji za umanjenje cijene javne usluge koji potiču Korisnika javne usluge da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad.

(2) Uvjet za ostvarenje prava na umanjenje cijene javne usluge je odvajanje reciklabilnog, biootpada, glomaznog, proizvodnog otpada te opasnog komunalnog otpada od miješanog komunalnog otpada. Korisnik javne usluge za kojeg je Davatelj javne usluge ustanovio da se ne pridržava opće obveze odvajanja otpada propisane zakonom, odnosno da u kalendarskoj godini više od tri puta nije poštivao obvezu odvojene predaje biootpada, reciklabilnog, glomaznog i opasnog komunalnog otpada od miješanog komunalnog otpada, gubi pravo na umanjenje cijene javne usluge u narednih 12 mjeseci od zadnjeg utvrđenja prekršaja.

***Članak 31b.***

(1) Davatelj usluge odobrava kriterije za umanjenje cijene javne usluge u cilju smanjenja nastajanja miješanog komunalnog otpada na način da se popust na cijenu obvezne minimalne javne usluge odobrava korisniku usluge kategorije koji nije kućanstvo za mjesečno obračunsko razdoblje u kojem je predao do maksimalno 240 litara miješanog komunalnog otpada.

(2) Iznimno od stavka 1. ovog članka, ako se na istom obračunskom mjestu isti korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obvezne minimalne javne usluge obračunanu za kategoriju korisnika koji nije kućanstvo, a davatelj usluge će mu odobriti umanjenje cijene obvezne minimalne javne usluge za mjesečno obračunsko razdoblje u kojem je predao do maksimalno 720 litara miješanog komunalnog otpada.

(3) Korisnicima usluge kategorije koji nisu kućanstvo pod uvjetima iz stavka 1. i 2. ovog članka davatelj usluge će sukladno cjeniku odobriti umanjenje cijene obvezne minimalne javne usluge **po cijeni za kućanstvo** nakon što ustanovi da Korisnik ispunjava sljedeće uvjete:

a) korisnik na obračunskom mjestu posluje tijekom cijele godine i ima najviše jednu zaposlenu osobu na nivou godine,

b) iznajmljivač koji kao fizička osoba pruža ugostiteljske usluge u domaćinstvu sukladno zakonu kojim se uređuje ugostiteljska djelatnost za razdoblje od 1. listopada tekuće godine do 31. svibnja iduće godine.

(4) Korisnicima usluge kategorije koji nisu kućanstvo pod uvjetima iz stavka 1. i 2. ovog članka davatelj usluge će sukladno cjeniku odobriti:

a) umanjenje cijene obvezne minimalne javne usluge za 50% nakon što ustanovi da korisnik na obračunskom mjestu posluje tijekom cijele godine i ima najviše 2 zaposlene osobe na nivou godine,

b) umanjenje cijene obvezne minimalne javne usluge za 30% nakon što ustanovi da korisnik na obračunskom mjestu posluje tijekom cijele godine i ima najviše 3 zaposlene osobe na nivou godine.

(5) Iznimno za korisnike koji nisu kućanstvo **koji su privremeno na zajedničkom spremniku** davatelj usluge će sukladno cjeniku odobriti umanjenje cijene obvezne minimalne javne usluge nakon što ustanovi da Korisnik ispunjava sljedeće uvjete:

a) korisnik na obračunskom mjestu posluje tijekom cijele godine i ima najviše jednu zaposlenu osobu na nivou godine - po cijeni za kućanstvo,

b) korisnik na obračunskom mjestu posluje tijekom cijele godine i ima najviše 2 zaposlene osobe na nivou godine - umanjenje cijene obvezne minimalne javne usluge za 50%,

c) korisnik na obračunskom mjestu posluje tijekom cijele godine i ima najviše 3 zaposlene osobe na nivou godine - umanjenje cijene obvezne minimalne javne usluge za 30%.

d) iznajmljivač koji kao fizička osoba pruža ugostiteljske usluge u domaćinstvu sukladno zakonu kojim se uređuje ugostiteljska djelatnost za razdoblje od 1. listopada tekuće godine do 31. svibnja iduće godine - po cijeni za kućanstvo.

(5) U obračunskom razdoblju u kojem je korisnik usluge obveznik plaćanja ugovorne kazne ne ostvaruje mogućnost popusta po niti jednoj osnovi.“

**Članak 4.**

Ova Odluka stupa na snagu osmog dana od dana objave u „Službenom glasniku Grada Šibenika“.

KLASA: 024-01/

URBROJ: 2182-1-03/1-

Šibenik,

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović

**ODREDBE VAŽEĆE ODLUKE**

***Uvodne odredbe***

**Članak 1.**

(1) Ovom Odlukom utvrđuje se način i uvjeti pružanja javne usluge sakupljanja komunalnog otpada (u daljnjem tekstu: javna usluga) na području Grada Šibenika putem spremnika od pojedinog korisnika te prijevoza i predaje tog otpada ovlaštenoj osobi za obradu takvoga otpada.

(2) Javna usluga je usluga od općeg interesa i uključuje sljedeće usluge:

– uslugu prikupljanja na lokaciji obračunskog mjesta/mjesta primopredaje korisnika javne usluge:

1. miješanog komunalnog otpada

2. biootpada

3. reciklabilnog komunalnog otpada i

4. glomaznog otpada jednom godišnje te

– uslugu preuzimanja otpada u reciklažnom dvorištu

– uslugu prijevoza i predaje otpada ovlaštenoj osobi.

(3) Cilj ove Odluke je osigurati obavljanje javne usluge sakupljanja komunalnog otpada na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, osiguravajući pri tom javnost rada kako bi se osiguralo odvojeno sakupljanje miješanog komunalnog otpada iz kućanstava i drugih izvora, biootpada iz kućanstava, reciklabilnog komunalnog otpada, opasnog komunalnog otpada i glomaznog otpada iz kućanstava.

**Članak 2.**

(1) Ova Odluka sadrži odredbe o:

1. kriterijima obračuna količine miješanog komunalnog otpada

2. standardnim veličinama i drugim bitnim svojstvima spremnika za sakupljanje otpada

3. najmanjoj učestalosti odvoza otpada prema područjima

4. obračunskom razdoblju kroz kalendarsku godinu

5. području pružanja javne usluge

6. iznosu cijene obvezne minimalne javne usluge s obrazloženjem načina na koji je određena

7. kriterijima za određivanje korisnika javne usluge u čije ime jedinica lokalne samouprave preuzima obvezu sufinanciranja cijene javne usluge

8. načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada

9. provedbi Ugovora koje se primjenjuju u slučaju nastupanja posebnih okolnosti uključujući elementarnu nepogodu, katastrofu i sl.

10. načinu pojedinačnog korištenja javne usluge te količini glomaznog otpada koji se preuzima u okviru javne usluge

11. načinu korištenja zajedničkog spremnika

12. korištenju javne površine za prikupljanje otpada i mjestima primopredaje otpada ako su različita od obračunskog mjesta

13. prihvatljivom dokazu izvršenja javne usluge za pojedinog korisnika javne usluge

14. načinu određivanja udjela korisnika javne usluge u slučaju kad su korisnici usluge kućanstva i pravne osobe ili fizičke osobe-obrtnici i koriste zajednički spremnik, a nije postignut sporazum o njihovim udjelima

15. ugovornoj kazni

16. opće uvjete ugovora s korisnicima

**Članak 3.**

(1) Pojmovi koji se koriste u ovoj Odluci o načinu pružanja javne usluge sakupljanja komunalnog otpada na području Grada Šibenika (u daljnjem tekstu: Odluka), definirani su Zakonom o gospodarenju otpadom („Narodne novine“, broj: 84/21-u daljnjem tekstu: Zakon) i drugim podzakonskim aktima donesenima na temelju Zakona.

(2) Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

(3) Pojedini pojmovi za potrebe ove Odluke imaju sljedeće značenje:

1. ***ambalažni otpad*** (otpadna ambalaža) je svaka ambalaža i ambalažni materijal koja je otpad osim ostataka koji nastaju u proizvodnji ambalaže;

2. ***biootpad*** je biološki razgradiv otpad iz vrtova i parkova, hrana i kuhinjski otpad iz kućanstava, restorana, ugostiteljskih i maloprodajnih objekata i slični otpad iz prehrambene industrije;

3. ***cijena javne usluge*** je novčani iznos u kunama koji se plaća radi pokrića troškova pružanja javne usluge;

4. ***djelatnost sakupljanja otpada*** je djelatnost koja uključuje postupak sakupljanja otpada i postupak sakupljanja otpada u reciklažno dvorište;

*5.* ***evidencija o preuzetom komunalnom otpadu*** (u daljnjem tekstu: Evidencija) je evidencija koju u digitalnom obliku vodi davatelj usluge i sadrži podatke o preuzetoj količini otpada od pojedinog korisniku usluge u obračunskom razdoblju;

6. ***izjava o načinu korištenja javne usluge*** (u daljnjem tekstu: Izjava) je obrazac kojim se korisnik usluge i davatelj usluge usuglašavaju o bitnim sastojcima ugovora, koji se obrazac sastoji od dva stupca od kojih je prvi prijedlog davatelja usluge, a drugi očitovanje korisnika usluge;

7. ***javna površina*** je površina javne namjene sukladno posebnom propisu koji uređuje prostorno uređenje;

8.  ***javna usluga sakupljanja komunalnog otpada*** podrazumijeva prikupljanje komunalnog otpada na području pružanja javne usluge putem spremnika od pojedinih korisnika i prijevoz i predaju tog otpada ovlaštenoj osobi za obradu tog otpada;

9. ***građevni otpad*** je otpad koji nastao aktivnostima građenja i rušenja;

10. ***glomazni otpad*** je otpadni predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada te je u Katalogu otpada označen kao 20 03 07;

11*.* ***korisnik javne usluge***(u daljnjem tekstu: korisnik usluge) je vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja usluge ili stvarni korisnik nekretnine;

12. ***komunalni otpad*** je miješani komunalni otpad i odvojeno sakupljeni otpad iz kućanstava, uključujući papir i karton, staklo, metal, plastiku, biootpad, drvo, tekstil, ambalažu, otpadnu električnu i elektroničku opremu, otpadne baterije i akumulatore te glomazni otpad, uključujući madrace i namještaj te miješani komunalni otpad i odvojeno sakupljeni otpad iz drugih izvora, ako je taj otpad sličan po prirodi i sastavu otpadu iz kućanstva, ali ne uključuje otpad iz proizvodnje, poljoprivrede, šumarstva, ribarstva i akvakulture, septičkih jama i kanalizacije i uređaja za obradu otpadnih voda, uključujući kanalizacijski mulj, otpadna vozila i građevni otpad, pri čemu se ovom definicijom ne dovodi u pitanje raspodjela odgovornosti za gospodarenje otpadom između javnih i privatnih subjekata;

13. ***miješani komunalni otpad*** je otpad iz kućanstva i otpad iz drugih izvora koji je po svojstvima i sastavu sličan otpadu iz kućanstava, te je u Katalogu otpada označen kao 20 03 01;

14. ***mjesto primopredaje*** je lokacija, određena Izjavom o načinu korištenja javne usluge, na kojoj davatelj javne usluge preuzima otpad od korisnika usluge;

15. ***naselje*** je naselje propisano propisom kojim se uređuje područja županija, gradova i općina te naselja u Republici Hrvatskoj;

16*.* ***nekretnina koja se trajno ne koristi***je nekretnina za koju se utvrdi da se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva;

17. ***obavijest o sakupljanju komunalnog otpada***(u daljnjem tekstu: Obavijest) je obavijest davatelja javne usluge korisniku usluge o načinu pružanja javne usluge;

18. ***obračunsko mjesto*** je adresa nekretnine korisnika javne usluge;

19. ***obračunsko razdoblje*** je razdoblje na koje se odnosi obračun iznosa cijene javne usluge

20. ***obvezna minimalna javna usluga*** je minimum sredstava koje je potrebno osigurati radi ekonomski održivog poslovanja te sigurnosti, redovitosti i kvalitete pružanja javne usluge kako bi sustav sakupljanja komunalnog otpada mogao ispuniti svoju svrhu;

21. ***opasni komunalni otpad*** je opasni otpad iz podgrupe 20 01 i 15 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu pri čemu se opasnim komunalnim otpadom smatra sve dok se nalazi kod proizvođača tog otpada;

22. ***opasni otpad*** je otpad koji posjeduje jedno ili više opasnih svojstava;

23. ***otpad*** je svaka tvar ili predmet koje posjednik odbacuje, namjerava ili mora odbaciti;

24. ***primopredaja otpada*** je predaja otpada putem spremnika od strane korisnika usluge te preuzimanje tog otpada od strane davatelja javne usluge;

25. ***reciklabilni komunalni otpad*** je otpadni papir i karton, otpadna plastika, otpadni metal i otpadno staklo, uključujući otpadnu ambalažu, iz kućanstva koji su komunalni otpad;

26. ***reciklažno dvorište*** je nadzirani ograđeni prostor namijenjen odvojenom prikupljanju i privremenom skladištenju manjih količina opasnog komunalnog otpada, reciklabilnog komunalnog otpada i drugih propisanih vrsta otpada;

27. ***sakupljanje otpada*** je prikupljanje otpada, uključujući prethodno razvrstavanje otpada i skladištenje otpada u svrhu prijevoza na obradu;

28. ***spremnik*** je posuda, kanistar, kontejner, bačva, kutija, vreća i drugi odgovarajući spremnik koji sprječava rasipanje, razlijevanje odnosno ispuštanje otpada u okoliš;

29. ***ugovorna kazna*** je iznos određen ovom odlukom koji je dužan platiti korisnik usluge u slučaju neispunjenja ili neurednog ispunjenja obveza koje su mu propisane ovom odlukom;

30. ***Zakon***je Zakon o gospodarenju otpadom.

***Davatelj javne usluge***

**Članak 4.**

(1) Davatelj javne usluge sakupljanja komunalnog otpada je trgovačko društvo ZELENI GRAD ŠIBENIK d.o.o., Šibenik, Stjepana Radića 100, OIB: 54873130289 (u daljnjem tekstu: **davatelj usluge**).

**Članak 5.**

(1) Davatelj usluge dužan je:

1. gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno redu prvenstva gospodarenja otpadom i način na koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva

2. pružati javnu uslugu u skladu sa Zakonom i ovom Odlukom

3. snositi sve troškove gospodarenja prikupljenim otpadom, osim troškova postupanja s reciklabilnim komunalnim otpadom koji se sastoji pretežito od otpadne ambalaže.

4. osigurati korisniku usluge spremnike za primopredaju komunalnog otpada

5. preuzeti sadržaj spremnika od korisnika usluge i to odvojeno miješani komunalni otpad, biootpad, reciklabilni komunalni otpad i glomazni otpad

6. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja

7. osigurati uvjete kojima se ostvaruje pojedinačno korištenje javne usluge neovisno o broju korisnika usluge koji koriste zajednički spremnik

8. predati sakupljeni reciklabilni komunalni otpad osobi koju odredi Fond

9. voditi evidenciju o preuzetoj količini otpada od pojedinog korisnika usluge u obračunskom razdoblju sukladno Zakonu i ovoj Odluci

10. na spremniku komunalnog otpada kod korisnika usluge održavati natpis iz članka 17. ove Odluke

11. osigurati sigurnost, redovitost i kvalitetu javne usluge

12. predati miješani komunalni otpad u centar za gospodarenje otpadom sukladno Planu gospodarenja otpadom Republike Hrvatske

13. obračunati cijenu javne usluge na način propisan Zakonom, ovom Odlukom i cjenikom

14. na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu kojim se uređuje porez na dodanu vrijednost.

(2) Davatelj usluge koji osim pružanja javne usluge obavlja i druge poslove, dužan je voditi evidenciju prihoda i rashoda od javne usluge tako da je u svakom trenutku moguće utvrditi postojeće prihode i rashode od javne usluge.

(3) O svom radu davatelj usluge dužan je predstavničkom tijelu jedinice lokalne samouprave podnijeti Izvješće o radu do 31. ožujka tekuće godine za prethodnu kalendarsku godinu i dostaviti ga Ministarstvu.

***Kategorije korisnika javne usluge***

**Članak 6.**

(1) Korisnik javne usluge na području pružanja javne usluge je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kad je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja javne usluge, ili stvarni korisnik nekretnine.

(2) Korisnici javne usluge razvrstavaju se u kategorije korisnika:

1. Korisnik kućanstvo

2. Korisnik koji nije kućanstvo

(3) Korisnik kućanstvo je korisnik javne usluge koji nekretninu koristi, trajno ili povremeno, u svrhu stanovanja (npr. vlasnici stanova, kuća, nekretnina za odmor).

(4) Korisnik koji nije kućanstvo je korisnik javne usluge koji nije razvrstan u kategoriju korisnika kućanstvo, a koji nekretninu koristi u svrhu obavljanja poslovne djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

(5) Ako se na istom obračunskom mjestu korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu minimalne javne usluge obračunatu za kategoriju korisnika koji nije kućanstvo.

(6) Korisnik usluge, koji je fizička osoba, je potrošač sukladno zakonskim propisima o zaštiti potrošača.

**Članak 7.**

Korisnik usluge je dužan:

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika

2. omogućiti davatelju usluge pristup spremniku na mjestu primopredaje otpada kad to mjesto nije na javnoj površini

3. postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada

4. odgovarati za postupanje s otpadom i spremnikom na obračunskom mjestu korisnika usluge, te kad više korisnika koristi zajednički spremnik zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika

5. platiti davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi

6. predati opasni komunalni otpad u reciklažno dvorište ili mobilno reciklažno dvorište odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo

7. predati odvojeno miješani komunalni otpad, reciklabilni komunalni otpad, opasni komunalni otpad i glomazni otpad

8. predati odvojeno biootpad ili kompostirati biootpad na mjestu nastanka

9. dostaviti davatelju usluge ispunjenu Izjavu o načinu korištenja javne usluge

10.omogućiti davatelju javne usluge označivanje spremnika odgovarajućim natpisom i oznakom.

***Nekretnina koja se trajno ne koristi***

**Članak 8.**

(1) Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.

(2) Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način uključujući očevid lokacije.

(3) Korisnik usluge može podnijeti zahtjev za nekorištenje nekretnine samo ako se ista neće koristiti u razdoblju od najmanje 12 mjeseci. Korisnik usluge ne može privremeno odjaviti korištenje javne usluge na obračunskom mjestu, odnosno razdoblje nekorištenja nekretnine ne može biti kraće od 12 mjeseci.

(4) Korisnik usluge zahtjev za nekorištenje nekretnine podnosi davatelju usluge. Prilikom podnošenja zahtjeva korisnik usluge je dužan vratiti sve dodijeljene mu spremnike za otpad koje samostalno koristi, te platiti sve dospjele račune, nakon čega će mu davatelj usluge izdati pisano odobrenje o nekorištenju usluge za navedenu nekretninu.

(5) Odobrenje se izdaje za razdoblje od 12 mjeseci koje teče od prvog dana narednog mjeseca, te se u tom razdoblju korisniku usluge neće izdavati računi.

(6) Korisnik usluge se obvezuje davatelju usluge dokazati trajno nekorištenje nekretnine dostavom podataka očitanja mjernih uređaja za potrošnju električne energije, pitke vode ili na drugi davatelju usluge prihvatljiv način (potvrda nadležnog tijela da je nekretnina isključena iz sustava opskrbe električnom energijom, očevid lokacije i sl.).

(7) Dokaze o nekorištenju nekretnine korisnik usluge je dužan dostaviti u roku od 30 dana od isteka jednogodišnjeg odobrenja.

(8) Ukoliko korisnik usluge u roku iz stavka 7. ovog članka ne dostavi odgovarajući dokaz, odnosno ako se utvrde bilo kakve nepravilnosti (u razdoblju odobrenja nekretnina se koristi i sl.), korisniku usluge će se obračunati ugovorna kazna.

(9) Davatelj usluge je ovlašten, tijekom razdoblja odobrenog nekorištenja nekretnine, po potrebi provjeravati nekorištenje nekretnine i uvidom na terenu.

(10) Korisnik usluge je dužan odmah nakon isteka odobrenog razdoblja podnijeti novi zahtjev, u suprotnom će se smatrati da je započeo s korištenjem nekretnine, te će mu se za buduće razdoblje obračunavati cijena javne usluge.

***Kriterij obračuna količine miješanog komunalnog otpada***

**Članak 9.**

(1) Kriterij obračuna količine miješanog komunalnog otpada je volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju.

***Standardne veličine i druga bitna svojstva spremnika za sakupljanje otpada***

**Članak 10.**

(1) Standardna veličina i druga bitna svojstva spremnika za sakupljanje miješanog komunalnog otpada mora se odrediti tako da je spremnik primjeren potrebi pojedinog korisnika usluge.

(2) Primjerenost potrebe pojedinog korisnika usluge ne može se ocjenjivati temeljem površine ili obujma nekretnine.

**Članak 11.**

(1) Miješani komunalni otpad iz kućanstva prikuplja se u:

* standardiziranim spremnicima volumena 80 litara, 120 litara, 240 litara u slučaju kada jedan korisnik samostalno koristi uslugu,
* standardiziranim spremnicima volumena 1100 litara u slučaju kada više korisnika koristi zajednički spremnik,
* podzemnim spremnicima volumena 3 m3 i 5 m3 na javnim površinama u slučaju kada više korisnika koristi zajednički spremnik,
* doplatnim vrećicama za povremeni višak miješanog komunalnog otpada volumena 80 litara.

(2) Miješani komunalni otpad od korisnika koji nije kućanstvo prikuplja se u:

* standardiziranim spremnicima volumena 120 litara, 240 litara i 1100 litara,
* podzemnim spremnicima volumena 3 m3 i 5 m3 na javnim površinama.

(3) Korisnik usluge može koristiti vlastite spremnike volumena 80 litara, 120 litara, 240 litara i 1100 litara, ukoliko isti zadovoljavaju tehničke uvjete.

(4) Svi spremnici za prikupljanje miješanog komunalnog otpada moraju imati na sebi neizbrisivu oznaku Davatelja usluge i barkod ili RFID čip koji su u Evidenciji o preuzetom komunalnom otpadu pridruženi Korisniku usluge i obračunskom mjestu.

**Članak 12.**

(1) Spremnike za miješani komunalni otpad korisnici javne usluge dužni su primarno držati na svom obračunskom mjestu, tj. prostorima u svom vlasništvu, odnosno u prostorima koje koriste temeljem druge pravne osnove (npr. u zatvorenim smetlarnicima, podrumima, ulazima, ograđenim dvorištima itd.).

(2) Ukoliko ne postoje prostorne mogućnosti ni uvjeti za smještaj spremnika na obračunskom mjestu korisnika (što uključuje i nemogućnost davatelja usluge da pristupi spremniku), spremnici se postavljaju na javnu površinu koja u tom slučaju predstavlja mjesto primopredaje otpada.

(3) Davatelj usluge ne odgovara za neovlašteno korištenje spremnika od strane trećih osoba.

(4) Korisnik usluge je dužan davatelju usluge omogućiti pristup spremniku, odnosno isti vozilima i radnicima davatelja usluge mora biti dostupan u planiranom vremenu pražnjenja.

**Članak 13.**

Biorazgradivi komunalni otpad prikuplja se u:

* standardiziranim spremnicima volumena 120 litara u slučaju kada jedan korisnik samostalno koristi uslugu,
* standardiziranim spremnicima volumena 240 i 360 litara u slučaju kada više korisnika koristi zajednički spremnik,
* iznimno, ako na lokaciji korisnika nema prostora za smještaj spremnika odnosno ako uvjeti na lokaciji nisu prikladni za smještaj spremnika, biorazgradivi otpad se može skupljati u vrećama koje osigurava davatelj usluge.

**Članak 14.**

(1) Reciklabilni komunalni otpad prikuplja se u:

* standardiziranim spremnicima od 120 litara u slučaju kada jedan korisnik samostalno koristi uslugu,
* standardiziranim spremnicima od1100 litara za papir i karton na javnim površinama u slučaju kada više korisnika koristi zajednički spremnik,
* zelenim otocima na javnim površinama,
* podzemnim spremnicima na javnim površinama,
* standardiziranim spremnicima za tekstil na javnim površinama,
* tipiziranim vrećicama volumena 120 litara s otisnutom oznakom i nazivom davatelja usluge i vrstom otpada za koju je namjenjena.

(2) U spremnike za reciklabilni komunalni otpad odlaže se papir, karton, plastika, metal i staklo, a kad je to prikladno i druge vrste otpada koje su namijenjene recikliranju (npr. tekstil).

**Članak 15.**

(1) Na javne površine se postavljaju samo spremnici za odvojeno sakupljanje otpada, dok se spremnici za miješani komunalni otpad na javnu površinu postavljaju jedino u slučaju iz članka 12. stavka 2. ove Odluke.

(2) Mjesto za postavljanje spremnika na javnu površinu predlaže davatelj usluge, a suglasnost daje nadležno upravno tijelo Grada Šibenika.

**Članak 16.**

(1) Spremnici za odlaganje komunalnog otpada koje je osigurao davatelj usluge vlasništvo su davatelja usluge.

(2) Iznimno od stavka 1. ovog članka, spremnici nisu vlasništvo davatelja usluge u sljedećim slučajevima:

* kad su nabavljeni uz financijsku pomoć pri čemu davatelj financijskih sredstava uvjetuje vlasništvo Grada Šibenika nad spremnicima,
* kad je korisnik usluge sam nabavio spremnik od 80 litara, 120 litara, 240 litara i 1100 litara i spremnik zadovoljava tehničke uvjete, u kojem slučaju je vlasnik spremnika korisnik usluge.

**Članak 17.**

Spremnik za primopredaju komunalnog otpada kod korisnika usluge mora sadržavati natpis s nazivom davatelja usluge, oznaku koja je u Evidenciji o preuzetom komunalnom otpadu pridružena korisniku usluge i obračunskom mjestu i naziv vrste otpada za koju je spremnik namijenjen.

**Članak 18.**

(1) Korisnici usluge dužni su otpad odlagati u odgovarajuće spremnike na način koji ne dovodi do rasipanja otpada oko spremnika i ne uzrokuje pojavu neugode zbog mirisa otpada.

(2) Zabranjeno je odlaganje otpada pokraj spremnika, u nestandardizirane spremnike, kutije ili drugu ambalažu, te izbacivanje otpada iz spremnika na javnu površinu.

(3) Zabranjeno je oštećivati spremnike za odlaganje komunalnog otpada, ulijevati u njih tekućine, bacati žeravicu ili vruć pepeo, bacati uginule životinje, animalni otpad i otpad animalnog porijekla, građevinski materijal, krupnu ambalažu, dijelove kućnog namještaja, opasni otpad i ostali iskoristivi otpad sukladno važećim propisima.

(4) Zabranjeno je onemogućavati pristup spremnicima za komunalni otpad.

**Članak 19.**

(1) Davatelj usluge dužan je pažljivo rukovati sa spremnicima za komunalni otpad na način da se isti ne oštećuju, a odloženi komunalni otpad ne rasipa i onečišćava okoliš.

(2) Svako onečišćenje i oštećenje prouzrokovano sakupljanjem otpada davatelj usluge je dužan odmah otkloniti.

(3) Nakon pražnjenja spremnika za komunalni otpad davatelj usluge dužan ga je vratiti na mjesto na kojem je bio.

**Članak 20.**

(1) Korisnik usluge koji je preuzeo spremnik dužan je brinuti se o istom.

(2) U slučaju nestanka ili oštećenja spremnika, trošak nabave novog spremnika snosit će korisnik usluge sukladno cjeniku, osim za slučaj da je dokazano da je oštećenje prouzrokovao davatelj usluge kada trošak nabave novog spremnika snosi davatelj usluge.

**Članak 21.**

(1) Spremnik kod korisnika usluge dužan je redovito prati i održavati u čistom stanju korisnik usluge.

(2) Spremnike od 1100 litara na koji se nalaze na javnim površinama, te podzemne spremnike dužan je održavati u čistom i urednom stanju davatelj usluge.

***Najmanja učestalost odvoza otpada prema područjima***

**Članak 22.**

(1) Davatelj javne usluge dužan je omogućiti korisniku javne usluge primopredaju komunalnog otpada na obračunskom mjestu korisnika putem vlastitih spremnika ili putem zajedničkog spremnika:

− miješanog komunalnog otpada najmanje jednom u dva tjedna;

− biootpada najmanje jednom tjedno;

− reciklabilnog otpada najmanje jednom u mjesec dana;

(2) Davatelj usluge dužan je učestalost odvoza otpada prilagoditi stvarnim potrebama na obračunskom mjestu uzimajući u obzir količinu otpada, povećanje potrebe tijekom turističke sezone i sl. Točna učestalost odvoza otpada za pojedino područje mora biti javno objavljena na Internet stranicama davatelja usluge.

***Obračunska razdoblja kroz kalendarsku godinu***

**Članak 23.**

(1) Obračunsko razdoblje na koje se odnosi obračun cijena javne usluge je jedan mjesec.

***Područje pružanja javne usluge***

**Članak 24.**

Područje pružanja javne usluge sakupljanja komunalnog otpada je cjelokupno administrativno područje Grada Šibenika.

***Izjava o načinu korištenja javne usluge***

**Članak 25.**

(1) Izjava o načinu korištenja javne usluge je obrazac kojim se korisnik usluge i davatelj usluge usuglašavaju o bitnim sastojcima ugovora.

(2) Podaci u obrascu Izjave svrstani su u dva stupca od kojih je prvi prijedlog davatelja usluge, a drugi očitovanje korisnika usluge.

(3) Korisnik usluge je dužan vratiti davatelju usluge dva potpisana primjerka Izjave iz stavka 1. ovoga članka u roku od 15 dana od dana zaprimanja.

(4) Davatelj usluge dužan je po zaprimanju Izjave sukladno stavku 3. ovoga članka, korisniku usluge vratiti jedan ovjereni primjerak Izjave u roku od 15 dana od zaprimanja.

(5) Davatelj usluge dužan je primijeniti podatak iz Izjave koji je naveo korisnik usluge kada je taj podatak u skladu sa Zakonom i ovom Odlukom.

(6) Iznimno od odredbe stavka 5. ovoga članka davatelj usluge primjenjuje podatak iz Izjave koji je naveo davatelj usluge u sljedećim slučajevima:

1. kad se korisnik usluge ne očituje o podacima u Izjavi odnosno ne dostavi Izjavu davatelju usluge u roku ili

2. kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika tako da zbroj svih udjela čini jedan, primjenjuje se udio korisnika usluge u korištenju zajedničkog spremnika koji je u Izjavi naveo davatelj usluge.

(7) Davatelj usluge može omogućiti davanje Izjave iz stavka 1. ovoga članka elektroničkim putem kad je takav način prihvatljiv korisniku usluge.

(8) O svakoj promjeni podataka iz Izjave, a posebno o promjeni naziva, promjeni adrese na koju se šalju računi, promjeni namjene prostora ili djelatnosti, te svim drugim relevantnim promjenama koje utječu na međusobne odnose između davatelja i korisnika usluge, korisnik usluge dužan je obavijestiti davatelja usluge u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

***Ugovor o korištenju javne usluge***

**Članak 26.**

(1) Ugovor o korištenju javne usluge smatra se sklopljenim:

1. kad korisnik usluge dostavi davatelju usluge Izjavu ili

2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju usluge Izjavu.

(2) Bitni sastojci Ugovora o korištenju javne usluge su: ova Odluka, Izjava o načinu korištenja javne usluge i Cjenik javne usluge. Opći uvjeti ugovora s korisnicima usluge sadržani su u Prilogu 1. ove Odluke i čine njen sastavni dio.

(3) Davatelj usluge dužan je omogućiti korisniku usluge uvid u akte iz stavka 2. ovoga članka prije sklapanja ugovora i izmjene i/ili dopune Ugovora i na zahtjev korisnika usluge.

(4) Grad Šibenik i davatelj usluge će putem sredstava javnog informiranja, mrežne stranice, dostavom pisane obavijesti ili na drugi za korisnika usluge prikladan način osigurati, da je korisnik usluge, prije sklapanja Ugovora ili izmjene i/ili dopune Ugovora, upoznat s propisanim odredbama kojima se uređuje sustav sakupljanja komunalnog otpada, Ugovorom i pravnim posljedicama.

(5) Davatelj usluge dužan je na svojoj mrežnoj stranici imati poveznice na mrežne stranice »Narodnih novina« na kojima je objavljen Zakon, digitalnu presliku ove Odluke, digitalnu presliku cjenika sa svim pripadajućim dodacima i prilozima.

***Cijena javne usluge***

**Članak 27.**

(1) Cijena javne usluge plaća se radi pokrića troškova pružanja javne usluge.

(2) Strukturu cijene javne usluge čini:

1. cijena za količinu predanog miješanog komunalnog otpada i

2. cijena obvezne minimalne javne usluge.

(3) Omjer cijene za količinu predanog miješanog otpada i cijene obvezne minimalne javne usluge u cijeni javne usluge mora biti odmjeren na način koji će osigurati obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, javnost rada i onečišćivač plaća, kako bi se osiguralo i poticalo odvojeno sakupljanje otpada.

(3) Korisnik javne usluge dužan je platiti davatelju javne usluge iznos cijene za obračunsko mjesto i obračunsko razdoblje, osim ako je riječ o obračunskom mjestu na kojem se nekretnina trajno ne koristi u smislu članka 71. Zakona.

***Iznos cijene obvezne minimalne javne usluge s obrazloženjem načina na koji je određena***

**Članak 28.**

(1) Iznos cijene obvezne minimalne javne usluge za korisnike javne usluge određen je stavljajući u omjer dosadašnju razinu usluge koju su korisnici javne usluge bili dužni plaćati s troškovima za koje postoji obveza financiranja, a čija je svrha pružanje javne usluge što uključuje sljedeće:

1. troškove nabave i održavanja opreme za prikupljanje otpada

2. troškove prijevoza otpada

3. troškove obrade miješanog komunalnog otpada i biootpada

4. troškove koji su nastali radom reciklažnog dvorišta i mobilnog reciklažnog dvorišta zaprimanjem bez naknade otpada nastalog u kućanstvu na području jedinice lokalne samouprave za koje je uspostavljeno reciklažno dvorište

5. troškove prijevoza i obrade glomaznog otpada koji se prikuplja u okviru javne usluge i

6. troškove vođenje propisanih evidencija i izvješćivanja u svezi s javnom uslugom.

(4) Cijena obvezne minimalne javne usluge pokriva troškove javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela „onečišćivač plaća“, načela ekonomski održivog poslovanja te sigurnosti, redovitosti i kvalitete pružanja javne usluge sukladno Zakonu, ovoj Odluci i drugim propisima.

(5) Cijena obvezne minimalne javne usluge dio je cijene javne usluge.

(6) Cijena obvezne minimalne javne usluge za korisnika kategorije kućanstvo jedinstvena je na čitavom području primjene ove Odluke, a iznosi 53,00 kuna **/** 7,03 EUR mjesečno, bez PDV-a**.**

(7) Cijena obvezne minimalne javne usluge za korisnika koji nije kućanstvo jedinstvena je na čitavom području primjene ove Odluke, a iznosi 203,00 kuna / 26,94 EUR mjesečno, bez PDV-a.

***Cijena za količinu predanog miješanog komunalnog otpada***

**Članak 29.**

(8) Cijena javne usluge za predanu količinu miješanog komunalnog otpada naplaćuje se razmjerno količini predanog otpada, sukladno kriteriju iz članka 9. ove Odluke, odnosno podacima iz evidencije o predanom otpadu.

(9) Cijena javne usluge za predanu količinu miješanog komunalnog otpada određuje se prema izrazu: **C = JCV x BP x U** gdje je:

**C** – cijena javne usluge za količinu predanog miješanog komunalnog otpada izražena u kunama;

**JCV** – jedinična cijena za pražnjenje određenog volumena spremnika miješanog komunalnog otpada, izražena u kunama sukladno Cjeniku;

**BP** – broj pražnjenja spremnika miješanog komunalnog otpada u obračunskom razdoblju sukladno podacima u evidenciji o pražnjenju spremnika;

**U – udio korisnika javne usluge u korištenju spremnika.**

(9) Jedinična cijena za preuzimanje određenog volumena spremnika miješanog komunalnog otpada određuje se zasebno za korisnika razvrstanog u kategoriju kućanstvo i za korisnika razvrstanog u kategoriju korisnika koji nije kućanstvo, cjenikom koji davatelj usluge donosi u skladu sa Zakonom o gospodarenju otpadom.

(10) Kad jedan korisnik javne usluge samostalno koristi spremnik, udio korisnika javne usluge u korištenju spremnika iznosi jedan. Kad više korisnika javne usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja javne usluge, mora iznositi jedan.

***Način određivanja udjela korisnika usluge u slučaju kad korisnici usluge koriste zajednički spremnik, a nije postignut sporazum o njihovim udjelima***

**Članak 30.**

(1) Udjeli korisnika usluge u spremniku kojeg zajednički koriste određuju se međusobnim sporazumom korisnika usluge koji zajednički koriste spremnik.

(2) U slučaju kad su korisnici usluge kućanstva i koriste zajednički spremnik, a nije postignut sporazum o njihovim udjelima u spremniku, davatelj usluge određuje udio korisnika usluge u korištenju zajedničkog spremnika na način da je kriterij za određivanje udjela korisnika usluge omjer broja fizičkih osoba u kućanstvu korisnika usluge i ukupnog broja fizičkih osoba na obračunskom mjestu.

(3) Broj fizičkih osoba u kućanstvu korisnika usluge iz stavka 2. ovog članka davatelj usluge utvrđuje na temelju postojeće evidencije, odnosno očitovanja korisnika nekretnine sadržanog u Izjavi.

(4)U slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima, davatelj usluge određuje udio korisnika usluge u korištenju zajedničkog spremnika na način da prvo utvrđuje:

- za kućanstvo kao korisnika usluge – broj fizičkih osoba u kućanstvu

- za pravnu osobu kao korisnika usluge – broj osoba kojima je mjesto rada na tom obračunskom mjestu, a za pravne osobe koje pružaju usluge smještaja i broj ležajeva.

- za fizičku osobu – obrtnika kao korisnika usluge – broj osoba kojima je mjesto rada na tom obračunskom mjestu, a za fizičke osobe-obrtnike koji pružaju usluge smještaja i broj ležajeva.

- za iznajmljivače – broj osoba za koje je smještajni objekt predviđen (ne uključujući pomoćne ležajeve).

(5) Broj fizičkih osoba u kućanstvu korisnika usluge, odnosno broj osoba kojima je mjesto rada na obračunskom mjestu iz stavka 4. ovog članka davatelj usluge utvrđuje na temelju postojeće evidencije, odnosno očitovanja korisnika nekretnine sadržanog u Izjavi, dok se za iznajmljivače broj osoba za koje je smještajni objekt predviđen (ne uključujući pomoćne ležajeve) utvrđuje rješenjem o odobrenju za pružanje ugostiteljskih usluga u domaćinstvu, odnosno istovjetnim rješenjem koje se izdaje za iznajmljivače koji nisu fizičke osobe, a koja rješenja su iznajmljivači davatelju usluge dužni dostaviti, odnosno donijeti na uvid.

(6) Zbrojem osoba iz stavka 4. ovog članka dolazi se do ukupnog broja fizičkih osoba na tom obračunskom mjestu, te se udio korisnika usluge u korištenju zajedničkog spremnika izračunava na način da se broj fizičkih osoba po pojedinom korisniku usluge (kućanstvu, pravnoj osobi odnosno fizičkoj osobi – obrtniku i iznajmljivaču) stavlja u omjer s ukupnim brojem fizičkih osoba na obračunskom mjestu.

(7) Zbroj udjela korisnika koji koriste zajednički spremnik uvijek iznosi jedan.

***Kriterij za određivanje korisnika usluge u čije ime jedinica lokalne samouprave preuzima obvezu sufinanciranja cijene javne usluge***

**Članak 31.**

(1) Grad Šibenik preuzima obvezu plaćanja cijene za javnu uslugu za kategoriju korisnika kućanstvo koji su ujedno i korisnici naknade prema propisima o socijalnoj skrbi, a koji imaju prebivalište na području Grada Šibenika.

(2) Grad Šibenik vodi evidenciju korisnika usluge u čije ime je preuzeo obvezu plaćanja cijene javne usluge.

(3) Evidencija iz stavka 2. ovog članka sadrži podatke o korisniku usluge u čije je ime Grad Šibenik preuzeo obvezu plaćanja cijene javne usluge, obračunskom mjestu, obračunskom razdoblju i iznosu koji je Grad Šibenik platio davatelju usluge.

***Način podnošenja prigovora i postupanje po prigovoru građana na neugodu uzrokovanu sustavom sakupljanja otpada***

**Članak 32.**

(1) Davatelj javne usluge je dužan omogućiti korisniku javne usluge podnošenje pisanog prigovora na dva načina i to:

− u poslovnim prostorijama (prilikom čega mora potrošaču pisanim putem potvrditi primitak pisanog prigovora), te

− putem pošte, telefaksa ili elektroničke pošte ako je ista prijavljena kao kontakt adresa korisnika javne usluge.

(2) Na sve podnesene prigovore korisnika javne usluge, davatelj javne usluge je dužan u pisanom obliku odgovoriti u roku od 15 dana od dana zaprimljenog prigovora kao i čuvati evidenciju zaprimljenih prigovora godinu dana od dana primitka pisanog prigovora.

(3) Davatelj javne usluge je dužan u poslovnim prostorijama vidljivo istaknuti obavijest o načinu podnošenja pisanog prigovora korisnika javne usluge.

(4) Davatelj javne usluge je dužan na ispostavljenom računu vidljivo istaknuti obavijest o načinu podnošenja prigovora.

(5) Ako korisnik javne usluge nije zadovoljan odgovorom na pisani prigovor ili ako nije zaprimio odgovor u propisanom roku, može podnijeti reklamaciju Povjerenstvu potrošača, a Povjerenstvo potrošača dužno je korisniku javne usluge odgovoriti na zaprimljenu reklamaciju u roku od 30 dana od dana zaprimanja reklamacije.

(6) Povjerenstvo potrošača osniva davatelj javne usluge, a u njemu se nalaze predstavnici davatelja javne usluge i udruge potrošača.

(7) Ako korisnik javne usluge ne uspije riješiti svoj problem s davateljem javne usluge putem pisanog prigovora i reklamacije, tada može podnijeti prijavu Državnom inspektoratu.

(8) Na postupak po prigovoru iz ovog članka primjenjuju se odredbe posebnog propisa kojim se uređuje zaštita potrošača.

***Odredbe o provedbi ugovora koje se primjenjuju u slučaju nastupanja posebnih okolnosti***

**Članak 33.**

(1) Davatelj usluge se neće smatrati odgovornim za kašnjenje u ispunjenju ili neispunjenje obveza iz Ugovora u slučajevima kada uslugu nije moguće izvršiti zbog vanjskih, izvanrednih i nepredvidivih okolnosti (elementarne nepogode, katastrofe, požar, eksplozija, rat, teroristički napad, štrajkovi, embargo, neredi, nemiri, ograničenja uvedena zakonom ili drugim odlukama državnih tijela i sl.) koje se nisu mogle spriječiti, otkloniti ili izbjeći, odnosno na koje davatelj usluge nije mogao utjecati.

(2) U slučaju kašnjenja u ispunjenju ili neispunjenja, davatelj usluge će bez odgode o nastupu takvih okolnosti obavijestiti korisnike usluge putem mrežnih stranica ili na drugi prikladan način te se ispunjenje obveza davatelja usluga odgađa za vrijeme trajanja takvog slučaja više sile.

(3) Po prestanku okolnosti iz stavka 1. ovog članka, davatelj usluge dužan je u najkraćem mogućem vremenu skupiti i odvesti sav komunalni otpad koji nije skupljen uslijed prekida obavljanja usluga.

***Način pojedinačnog i zajedničkog korištenja spremnika***

**Članak 34.**

(1) Spremnici za komunalni otpad moraju se nalaziti na obračunskom mjestu kod korisnika usluge u za to predviđenim zatvorenim smetlarnicima, podrumima, ulazima, ograđenim dvorištima, odnosno smješteni na bilo koji drugi odgovarajući način kojim se onemogućava pristup trećim osobama.

(2) Kada ne postoji prostorna mogućnost smještaja spremnika na obračunskom mjestu kod korisnika usluge sukladno stavku 1. ovoga članka, spremnici se mogu nalaziti na javnoj površini na što manjoj udaljenosti od glavnog ulaza nekretnine obračunskog mjesta dostupnoj vozilu davatelja usluge. Mjesto za postavljanje spremnika na javnu površinu predlaže davatelj usluge, a suglasnost daje nadležno upravno tijelo Grada Šibenika.

(3) Zabranjeno je premještanje spremnika s lokacije na javnoj površini koju je odredio davatelj javne usluge.

(4) Zabranjeno je postavljanje spremnika na javnu površinu ili površinu u vlasništvu druge osobe ukoliko postoje prostorni uvjeti za smještaj spremnika na obračunskom mjestu korisnika usluge.

(5) Smatra se da korisnik nema uvjeta za smještaj spremnika ako nema prostorne mogućnosti na vlastitoj nekretnini. Ukoliko korisnik usluge ima prostora na vlastitoj nekretnini, ali je isti iskorišten za druge namjene kao što su parkirališta, spremišta, garaže, vrtovi i sl., smatra se da korisnik ima uvjeta za smještaj spremnika.

**Članak 35.**

(1) Pojedinačno korištenje javne usluge osigurava se:

* postavljanjem spremnika na lokaciji kod korisnika usluge u slučaju kad jedan korisnik samostalno koristi usluge,

(2) U slučaju kada više korisnika koristi zajednički spremnik, korištenje javne usluge osigurava se:

* postavljanjem zajedničkog spremnika na lokaciji kod korisnika usluge omogućavanjem pristupa zajedničkom spremniku na način da je svakom korisniku dostupna mogućnost pojedinačnog pristupa spremniku,
* postavljanjem zajedničkog spremnika na javnoj površini omogućavanjem pristupa zajedničkom spremniku na način da je svakom korisniku dostupna mogućnost pojedinačnog pristupa, u slučaju kad ne postoji prostorna mogućnost smještaja spremnika na lokaciji kod korisnika usluge.

***Prihvatljivi dokaz izvršenja javne usluge za pojedinog korisnika usluge***

**Članak 36.**

Prihvatljivim dokazom izvršenja javne usluge za pojedinog korisnika usluge smatra se podatak koji prilikom preuzimanja otpada službena osoba davatelja usluge unosi u službenu evidenciju iz članka 37. ove Odluke.

**Članak 37.**

(1) Davatelj usluge dužan je voditi evidenciju o preuzetoj količini otpada od pojedinog korisnika usluge u obračunskom razdoblju prema kriteriju količine otpada iz članka 9. ove Odluke.

(2) Evidencija iz stavka 1. ovoga članka vodi se u digitalnom obliku.

(3) Sastavni dio Evidencije iz stavka 1. ovoga članka su i Izjava i dokazi o izvršenoj javnoj usluzi.

(4) Podaci iz Evidencije iz stavka 1. ovoga članka moraju biti dostupni na uvid korisniku usluge na njegov zahtjev.

***Obavijest o sakupljanju komunalnog otpada***

**Članak 38.**

(1) Davatelj usluge dužan je korisniku usluge do 31. prosinca tekuće kalendarske godine za iduću kalendarsku godinu dostaviti Obavijest o sakupljanju komunalnog otpada elektroničkim putem, pisanim putem ili na drugi korisniku usluge prihvatljiv način.

(2) Grad Šibenik i davatelj javne usluge dužni su na svojim mrežnim stranicama objaviti i ažurno održavati informacije o:

1. lokacijama reciklažnih dvorišta i lokacijama mobilnog reciklažnog dvorišta i

2. lokacijama spremnika za odvojeno sakupljanje komunalnog otpada postavljenih na javnoj površini.

***Ugovorna kazna***

**Članak 39.**

(1) Korisnik usluge dužan je platiti davatelju usluge ugovornu kaznu ako ne ispunjava svoje obevze iz članka 70., stavka 4., točki 1. do 4. i 6. do 9. Zakona ili ako je neuredno ispuni.

(2) Utvrđuju se sljedeći iznosi ugovorne kazne:

1. ako ne koristi javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika, ugovorna kazna iznosi 600,00 kuna/79,64 EUR-a za korisnika kućanstvo, te 2.400,00 kuna/318,53 EUR-a za korisnika koji nije kućanstvo.

2. ako ne omogući davatelju usluge pristup spremniku na mjestu primopredaje otpada kad to mjesto nije na javnoj površini, ugovorna kazna iznosi 376,73 kuna/50,00 EUR-a;

3. ako postupa s otpadom na način koji dovodi u opasnost ljudsko zdravlje i dovodi do rasipanja otpada oko spremnika i uzrokuje pojavu neugode drugoj osobi zbog mirisa otpada, ugovorna kazna iznosi 376,73 kuna/50,00 EUR-a;

4. ako ne postupa s otpadom i spremnikom na obračunskom mjestu sukladno ovoj odluci, osobito ako korisnik usluge ne odlaže svoj miješani komunalni otpad u standardizirane spremnike za miješani komunalni otpad, ako rukuje spremnikom na način koji za posljedicu ima oštećenje spremnika, zatim ako u spremnik sabija otpad zbog čega nije moguće gravitacijsko pražnjenje otpada, u spremnik odlaže veće količine otpada zbog čega se poklopac spremnika ne može zatvoriti, ugovorna kazna iznosi 376,73 kuna/50,00 EUR-a;

5. ako ne predaje odvojeno miješani komunalni otpad, reciklabilni komunalni otpad, opasni komunalni otpad i glomazni otpad, ugovorna kazna iznosi 376,73 kuna/50,00 EUR-a;

6. ako ne predaje odvojeno biootpad ili ne kompostira biootpad na mjestu nastanka, ugovorna kazna iznosi 376,73 kuna/50,00 EUR-a;

7. ako ne dostavi davatelju usluge ispunjenu Izjavu, ako u Izjavi navede netočne podatke, a osobito ako korisnik usluge iz kategorije korisnika koji nije kućanstvo u Izjavi navede da pripada kategoriji korisnika usluge kućanstvo, ugovorna kazna iznosi 376,73 kuna/50,00 EUR-a;

8. ako je korisnik usluge izjavio da se nekretnina ne koristi, a nekretnina se koristi, ili ako je korisnik usluge odjavio javnu uslugu, iz razloga što se nekretnina ne koristi, ali nije dostavio dokaz protekom 12 mjeseci od utvrđenja da se nekretnina trajno ne koristi, ugovorna kazna iznosi 376,73 kuna/50,00 EUR-a.

Ugovorne kazne su izražene bez PDV-a.

(3) Ako ne ispunjava obveze iz stavka 2. ovog članka ili ih neuredno ispunjava, korisnik usluge će prilikom prvog kršenja odredbi biti opomenut pisanim putem od davatelja usluge.

(4) Korisniku usluge koji je bio opomenut, a ponovno prekrši odredbe iz stavka 2. ovog članka naplatit će se ugovorna kazna.

(5) Ukoliko se utvrdi da je korisnik usluge počinio više radnji za koje je propisana ugovorna kazna, davatelj usluge će mu za svaku od navedenih radnji obračunati i naplatiti ugovornu kaznu. Iznos ugovorne kazne određene za pojedino postupanje korisnika usluge može biti najviše do iznosa godišnje cijene obvezne minimalne javne usluge.

(6) Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika.

(7) Iznos ugovorne kazne iskazuje se na zasebnoj stavci na računu za javnu uslugu.

(8) Na pitanja ugovorne kazne koja nisu uređena ovom Odlukom primjenjuju se odredbe Zakona o gospodarenju otpadom i odredbe zakona kojim se uređuju obvezni odnosi.

**Članak 40.**

(1) Radi utvrđivanja nužnih činjenica kojima se utvrđuje postupanje korisnika usluge protivno Ugovoru o korištenju javne usluge kao i činjenica nužnih za obračun ugovorne kazne, davatelj usluge ovlašten je i dužan postupati po prijavi komunalnih redara, razmotriti i ispitati prijave građana, uzimati potrebne izjave od korisnika usluga, svojih zaposlenika i trećih osoba, osigurati fotografiranje i/ili video snimanje obračunskog mjesta korisnika usluge i koristiti takvu fotodokumentaciju, koristiti podatke iz izjave o načinu korištenja javne usluge, evidencije o preuzetom komunalnom otpadu, podatke očitanja mjernih uređaja za potrošnju električne energije ili vode, podatke iz svojih poslovnih knjiga i drugih evidencija, te sve druge dokaze s pomoću kojih se nedvojbeno može utvrditi postupanje korisnika usluge odnosno koji mogu poslužiti za obračun ugovorne kazne.

(2) Ako se utvrdi da je korisnik usluge počinio više radnji za koje je prema ovom članku propisana obveza plaćanja ugovorne kazne, davatelj usluge će mu za svaku od navedenih radnji obračunati i naplatiti ugovornu kaznu.

(3) Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika.

(4) Iznos određene ugovorne kazne iskazuje se na zasebnoj stavci na računu za javnu usluge.

(5) Na pitanja ugovorne kazne koja nisu uređena Zakonom primjenjuju se odredbe zakona kojim se uređuju obvezni odnosi.

(6) Nadzor nad provedbom ove odluke u dijelu postupanja za koja je propisana ugovorna kazna obavlja davatelj usluge. Za sankcioniranje prekršaja odlaganja otpada na javnoj površini ili onečišćenja javnih površina nepravilnim postupanjem s otpadom nadležno je komunalno redarstvo Grada Šibenika.

***Reciklažna dvorišta***

**Članak 41.**

(1) Na području Grada Šibenika uspostavljeno je jedno reciklažno dvorište, na adresi Šibenik, Donje Polje, Donje Polje bb.

***Glomazni otpad***

**Članak 42.**

(1) Davatelj usluge dužan je u okviru javne usluge bez naknade jednom u kalendarskoj godini preuzeti glomazni otpad od korisnika usluge koji je kućanstvo na obračunskom mjestu, u količini do 3 m3.

(2) Davatelj usluge dužan je na zahtjev korisnika usluge koji je kućanstvo osigurati preuzimanje veće količine od količine iz stavka 1. ovog članka, na obračunskom mjestu korisnika usluge, pri čemu je korisnik usluge dužan platiti cijenu prijevoza i obrade tog otpada, sukladno Cjeniku.

(3) Davatelj usluge dužan je preuzeti glomazni otpad od korisnika usluge na obračunskom mjestu korisnika usluge koji je kućanstvo u što kraćem roku koji zajednički određuju korisnik usluge i davatelj usluge.

(4) Zabranjeno je glomazni otpad odbacivati i sakupljati na javnoj površini, osim putem spremnika.

***Opći uvjeti ugovora s korisnicima***

**Članak 43.**

Opći uvjeti Ugovora s korisnicima javne usluge sadržani su u Prilogu 1. ove Odluke i čine njen sastavni dio.

***Nadzor***

**Članak 44.**

(1) Nadzor nad provedbom ove Odluke provodi nadležna inspekcija i komunalno redarstvo, sukladno odredbama Odluke o komunalnom redu Grada Šibenika i Zakona.

(2) Nadzor nad provedbom ove Odluke u dijelu postupanja za koja je propisana ugovorna kazna provodi davatelj javne usluge.

(3) Za sankcioniranje prekršaja odlaganja otpada na javnoj površini ili onečišćenja javnih površina nepravilnim postupanjem s otpadom nadležno je komunalno redarstvo Grada Šibenika temeljem Odluke o komunalnom redu Grada Šibenika i drugih akata Grada Šibenika koji uređuju postupanje s nepropisno odloženim otpadom.

***Prijelazne i završne odredbe***

**Članak 45.**

Stupanjem na snagu ove Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Šibenika („Službeni glasnik Grada Šibenika“ br. 9/2017 i 6/2018.).

**Članak 46.**

Ova Odluka stupa na snagu osmog dana od dana objave u „Službenom glasniku Grada Šibenika“.

KLASA: 024-01/22-01/2

URBROJ: 2182-1-03/1-22-4

Šibenik,19. prosinca 2022.

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović,v.r.

**PRILOG 1**

**OPĆI UVJETI UGOVORA O KORIŠTENJU JAVNE USLUGE**

**SAKUPLJANJA KOMUNALNOG OTPADA NA PODRUČJU GRADA ŠIBENIKA**

(u daljnjem tekstu: Opći uvjeti)

**Članak 1.**

Definicije i pojmovi korišteni u ovim Općim uvjetima odgovaraju definicijama i pojmovima korištenim u Odluci o načinu pružanja javne usluge sakupljanja komunalnog otpada na području Grada Šibenika (u daljnjem tekstu: Odluka).

Ovim Općim uvjetima uređuju se međusobni odnosi davatelja javne usluge i korisnika javne usluge koji proizlaze iz Ugovora o pružanju javne usluge sakupljanja komunalnog otpada (u daljnjem tekstu: Ugovor), na području pružanja javne usluge.

**Članak 2.**

Ovi Opći uvjeti primjenjuju se na sve korisnike javne usluge na području pružanja javne usluge koji zaključe Ugovor s davateljem javne usluge.

**Članak 3.**

Obveza korištenja javne usluge za sve vlasnike nekretnina odnosno posebnog dijela nekretnine i korisnike nekretnine, kad je vlasnik nekretnine odnosno posebnog dijela nekretnine obvezu plaćanja Ugovorom prenio na korisnika i o tome obavijestio davatelja usluge, nastaje danom stupanja na snagu Odluke.

Obveza davatelja javne usluge na pružanje javne usluge korisnicima koji nisu kućanstvo ne odnosi se niti obuhvaća pružanje usluge odvoza i zbrinjavanja otpada koji je kao proizvodni otpad nastao u proizvodnom procesu korisnika javne usluge, bez obzira što bi po prirodi ili sastavu bio sličan komunalnom otpadu iz kućanstva, kao ni na otpad iz poljoprivrede.

Za takvu vrstu otpada korisnik javne usluge koji nije kućanstvo dužan je sklopiti poseban ugovor o odvozu i zbrinjavanju proizvodnog otpada s ovlaštenim prijevoznikom /zbrinjavateljem /oporabiteljem/ trgovcem otpada.

**Članak 4.**

Davatelj javne usluge i korisnik javne usluge javnu uslugu ugovaraju u skladu s odredbama Odluke i ovih Općih uvjeta, a prava i obveze davatelja javne usluge i korisnika javne usluge utvrđuju se Ugovorom, Odlukom i ovim Općim uvjetima.

**Članak 5.**

Ugovor se smatra sklopljenim:

* 1. kad korisnik javne usluge dostavi davatelju javne usluge Izjavu ili
	2. u slučaju kad korisnik javne usluge ne dostavi davatelju javne usluge Izjavu, prilikom prvog korištenja javne usluge ili zaprimanja na korištenje spremnika za primopredaju miješanog komunalnog otpada. U tom slučaju datum izdavanja računa za izvršenu javnu uslugu smatra se danom sklapanja Ugovora.

Sklapanjem Ugovora korisnik javne usluge potvrđuje da je upoznat s odredbama ovih Općih uvjeta i prihvaća njihovu primjenu. Davatelj usluge dužan je korisniku javne usluge, na njegov zahtjev, bez naknade uručiti Ugovor i Opće uvjete u tiskanom obliku. Davatelj javne usluge i korisnik javne usluge Ugovor sklapaju na neodređeno vrijeme.

**Članak 6.**

Davatelj javne usluge i korisnik javne usluge imaju prava i obveze utvrđene Zakonom, Odlukom, Ugovorom i ovim Općim uvjetima.

**Članak 7.**

Radi otklanjanja svake sumnje, pisani oblik Ugovora nije pretpostavka ni nastanka ugovornog odnosa između davatelja javne usluge i korisnika javne usluge, a niti valjanosti nastalog Ugovora u smislu članka 5. točka 2. ovih Općih uvjeta, posebice u slučajevima kad se usluga od strane davatelja javne usluge izvršava, a korisnik javne usluge odbija potpisati Ugovor odnosno dostaviti Izjavu.

Korisnik javne usluge dužan je, u slučaju promjena podataka vezanih uz ugovorni odnos koji utječu na odnos davatelja javne usluge i korisnika javne usluge, iste prijaviti davatelju javne usluge u roku od 15 dana od dana kad je nastupila promjena, pisanim putem, elektroničkom ili običnom poštom.

Korisnik javne usluge dužan je u navedenom roku osobito pisano obavijestiti davatelja javne usluge o prestanku korištenja nekretnine (stana, kuće, kuće za odmor i poslovnog prostora) ili na adresi sjedišta davatelja javne usluge, uz navođenje razloga iz članka 9. ovih Općih uvjeta.

Davatelj javne usluge dužan je korisniku javne usluge u roku od 15 dana dostaviti pisanu obavijest o tome prihvaća li ili ne prihvaća zahtjev za raskid Ugovora, uz obrazloženje.

**Članak 8.**

Korisnik javne usluge koji stupa na mjesto prijašnjeg korisnika (novi korisnik) dužan je u roku od 15 dana od dana stjecanja vlasništva nekretnine odnosno prijenosa obveze plaćanja na temelju ugovora, pisanim putem obavijestiti davatelja javne usluge o početku korištenja javne usluge, podnošenjem zahtjeva za dostavu obrasca Izjave ili dostavljanjem već popunjenog obrasca Izjave.

Uz popunjeni obrazac Izjave (novi) korisnik je dužan dostaviti ispravu kojom dokazuje stjecanje vlasništva nekretnine ili prijenosa obveze plaćanja na temelju ugovora (izvadak iz zemljišnih knjiga, ugovor o prijenosu obveze plaćanja javne usluge).

Promjenu u statusu korisnika javne usluge korisnik je dužan dokazati vjerodostojnim ispravama. Svaku promjenu u statusu korisnika javne usluge koju korisnik prijavljuje, davatelj javne usluge prihvaća od datuma prijave, a primjenjuje od prvog dana sljedećeg obračunskog razdoblja te je isključena mogućnost retroaktivnog učinka prijavljene promjene.

**Članak 9.**

Korisnik javne usluge može zatražiti raskid Ugovora u slučajevima:

1. prestanka odnosno promjene vlasništva nekretnine te
2. u slučaju da trajno ne koristi nekretninu. Nekretninom koja se trajno ne koristi smatra se: (a) nekretnina za koju se utvrdi da u razdoblju od 12 mjeseci nema potrošnje električne energije i vode (na temelju očitanja mjernih uređaja) ili (b) nekretnina koja nije pogodna za stanovanje.

Za kategoriju korisnika koji nije kućanstvo u slučaju

1. prestanka obavljanja djelatnosti, uz dostavu rješenja o prestanku obavljanja djelatnosti.

Zahtjev za raskid Ugovora korisnik javne usluge podnosi davatelju javne usluge u obliku pisanog očitovanja, uz koje prilaže odgovarajuće dokaze kojima potkrjepljuje razloge za raskid Ugovora i to prema potrebi: izvadak iz zemljišnih knjiga, ugovor o kupoprodaji, ugovor o darovanju, rješenje o nasljeđivanju; rješenje o prestanku obavljanja djelatnosti; ugovor o najmu/zakupu kad je korisnik javne usluge ugovorom izričito prenio na najmoprimca/zakupoprimca obvezu plaćanja javne usluge davatelju javne usluge; potvrda da se usluga isporuke električne energije, vode ili plina trajno ne koristi ili mjesečno očitanje za navedene usluge za prethodnih 12 (dvanaest) uzastopnih mjeseci.

O zahtjevu iz stavka 2. ovoga članka davatelj usluge dužan je odlučiti u roku od 15 dana od dana podnošenja zahtjeva. Prije odlučivanja o zahtjevu korisnika za raskid Ugovora, ovlašteni zaposlenik davatelja javne usluge može provjeriti koristi li se nekretnina ili ne, o čemu sastavlja zapisnik. U slučaju da ovlašteni zaposlenik davatelja javne usluge utvrdi da se nekretnina, suprotno navodima korisnika, koristi, davatelj javne usluge će pisanim putem obavijestiti korisnika javne usluge o odbijanju zahtjeva za raskid Ugovora uz obrazloženje odnosno naznaku razloga zbog kojih je zahtjev korisnika za raskid Ugovora odbijen te će na računu za uslugu korisniku javne usluge obračunati ugovornu kaznu.

Ugovor prestaje važiti smrću korisnika javne usluge (fizičke osobe, fizičke osobe – vlasnika obrta) i prestankom postojanja pravne osobe brisanjem iz sudskog registra.

U slučaju prestanka važenja Ugovora zbog smrti korisnika javne usluge fizičke osobe, fizičke osobe – vlasnika obrta i prestanka postojanja pravne osobe brisanjem iz sudskog registra, pravni slijednik koji je u posjedu nekretnine ili posebnog dijela nekretnine dužan je o tome obavijestiti davatelja javne usluge najkasnije u roku od 15 dana od dana saznanja o toj okolnosti.

Davatelj javne usluge može privremeno nastaviti s pružanjem javne usluge posjedniku nekretnine ili posebnog dijela nekretnine do podnošenja Izjave (novog) vlasnika nekretnine, uz uvjet da posjednik nekretnine redovito podmiruje sve novčane obveze koje se tiču obavljanja javne usluge za predmetnu nekretninu.

**Članak 10.**

(1) Spremnici za odlaganje komunalnog otpada moraju se nalaziti na obračunskom mjestu kod korisnika javne usluge (ograđeno dvorište, ulaz u zgradu i dr.) odnosno na mjestima gdje je onemogućen pristup trećim osobama.

(2) Iznimno, ukoliko ne postoje prostorne mogućnosti ni uvjeti za smještaj spremnika na obračunskom mjestu korisnika (što uključuje i nemogućnost davatelja usluge da pristupi spremniku), spremnici se postavljaju na javnu površinu koja u tom slučaju predstavlja mjesto primopredaje otpada.

**Članak 11.**

(1) Kada je zbog tehničkih uvjeta vozilu davatelja javne usluge onemogućen pristup do nekretnine korisnika javne usluge, a korisniku je na uporabu dodijeljen spremnik za komunalni otpad, korisnik javne usluge dužan je spremnik na dan odvoza, prema rasporedu, iznijeti na prvu dostupnu javnu površinu kojoj vozilo davatelja javne usluge može pristupiti.

(2) Spremnici koji nisu postavljeni sukladno odredbama ovoga članka neće biti ispražnjeni.

**Članak 12.**

Kada davatelj javne usluge ne može vozilom pristupiti nekretninama većeg broja korisnika javne usluge na određenom području zbog ograničenja lokacije ili drugih tehničkih uvjeta ili kada je to davatelj javne usluge odlučio zbog neracionalnog povećanja troškova ili nekih drugih okolnosti ili se nekretnina korisnika nalazi na većoj udaljenosti od javne površine kojoj vozilo davatelja javne usluge može pristupiti (nepristupačna područja), davatelj javne usluge može korisnicima javne usluge staviti na raspolaganje odgovarajući zajednički spremnik te ugovoriti zajedničko korištenje spremnika kojeg će se postaviti na prvu dostupnu javnu površinu kojoj vozilo davatelja javne usluge može pristupiti.

**Članak 13.**

(1) Sav odloženi komunalni otpad mora se nalaziti u spremniku, a poklopac spremnika mora biti potpuno zatvoren.

(2) Zabranjeno je pretrpavati i dodatno sabijati otpad u spremniku. Otpad mora biti odložen u spremnik na način da prilikom pražnjenja isti u cijelosti gravitacijski ispadne iz spremnika.

(3) Otpad odložen izvan spremnika neće se preuzeti.

**Članak 14.**

(1) Korisnici javne usluge dužni su spremnike redovito održavati u ispravnom i funkcionalnom stanju, postupati s njima na način koji ne dovodi do njihovog oštećivanja te skrbiti da ti spremnici ne budu oštećeni od strane trećih osoba.

(2) U slučaju otuđenja i oštećenja spremnika od strane korisnika usluge, trošak nabave novih spremnika snosit će korisnik usluge, sukladno cjeniku.

(3) U slučaju da je dokazano da je oštećenje spremnika uzrokovao radnik davatelja usluge, trošak nabave nove snosit će davatelj usluge.

(4) U slučaju da se ne može utvrditi odgovornost za oštećenje spremnika, trošak nabave novog spremnika snose davatelji usluge i korisnik usluga u ravnopravnim udjelima.

**Članak 15.**

(1) Davatelj javne usluge dužan je pažljivo rukovati posudama za odlaganje otpada, tako da se iste ne oštećuju, a odloženi otpad ne rasipa i onečišćava okolinu. Svako onečišćivanje i oštećenje prouzrokovano skupljanjem i odvozom otpada davatelj javne usluge je dužan odmah otkloniti.

(2) Davatelj javne usluge je dužan prilikom obavljanja usluge paziti da ne ošteti ograde i pročelja zgrada.

(3) Nakon pražnjenja posuda za odlaganje otpada davatelj javne usluge dužan ih je vratiti na mjesto na kojem su bile i zatvoriti poklopac.

**Članak 16.**

Korisnici javne usluge dužni su spremnike za komunalni otpad na dan odvoza, prema rasporedu, iznijeti na prvu dostupnu javnu površinu, na način da ne ometaju javni promet na kolniku ili pješačkoj stazi.

**Članak 17.**

Davatelj javne usluge dužan je iz prihoda od naplate cijene javne usluge financirati samo troškove čija svrha je pružanje javne usluge uključujući sljedeće:

1. troškove nabave i održavanja opreme za prikupljanje otpada

2. troškove prijevoza otpada

3. troškove obrade miješanog komunalnog otpada i biootpada

4. troškove koji su nastali radom reciklažnog dvorišta i mobilnog reciklažnog dvorišta zaprimanjem bez naknade otpada nastalog u kućanstvu na području jedinice lokalne samouprave za koje je uspostavljeno reciklažno dvorište

5. troškove prijevoza i obrade glomaznog otpada koji se prikuplja u okviru javne usluge i

6. troškove vođenja propisanih evidencija i izvješćivanja u svezi s javnom uslugom.

**Članak 18.**

(1) Cijena javne usluge utvrđuje se Cjenikom javne usluge kojeg donosi i mijenja davatelj javne usluge sukladno Zakonu i propisima donesenim na temelju zakona.

(2) Korisnik javne usluge je dužan plaćati cijenu javne usluge utvrđenu Cjenikom javne usluge.

**Članak 19.**

(1) Cijenu javne usluge korisnici javne usluge plaćaju na temelju računa koji im davatelj javne usluge ispostavlja.

(2) Davatelj javne usluge omogućava korisniku javne usluge provjeru ispravnosti zaračunatog iznosa u odnosu na pruženu uslugu.

**Članak 20.**

(1) Računi se dostavljaju korisniku javne usluge na obračunsko mjesto, a na izričit zahtjev korisnika javne usluge, na adresu koju on odredi unutar RH.

(2) Na zahtjev korisnika javne usluge, davatelj javne usluge će dostaviti e-račun, ako je korisnik javne usluge tako dogovorio.

(3) Korisnici javne usluge su dužni ispostavljeni račun podmiriti do roka utvrđenog na računu.

(4) U slučaju zakašnjenja zaračunavaju se zakonske zatezne kamate u skladu sa zakonom.

**Članak 21.**

Svi dogovori i pravno relevantne izjave ugovornih strana valjane su jedino ukoliko su učinjene u pisanom obliku.

U slučaju nesuglasja ili kontradiktornosti između Ugovora i ovih Općih uvjeta, vrijedit će odredbe Ugovora.

Ukoliko bilo koja odredba Ugovora i/ili Općih uvjeta jest ili postane ništavna, nevaljana ili neprovediva, to neće utjecati na ostatak Ugovora odnosno Općih uvjeta te će se ostatak Ugovora odnosno Općih uvjeta primjenjivati u najvećem mogućem opsegu dozvoljenim zakonom. U tom slučaju, ugovorne strane će bez odgode utvrditi odgovarajuću odredbu koja će zamijeniti ništavnu, nevaljanu ili neprovedivu odredbu na način da u što većoj mjeri odgovora prvotnoj namjeri ugovornih strana.

Neizvršavanje bilo kojeg prava danog ugovornoj strani na temelju Ugovora i/ili ovih Općih uvjeta neće se smatrati odricanjem ugovorne strane od tog prava. Bilo kakvo odricanje od prava danog ugovornoj strani na temelju Ugovora i/ili ovih Općih uvjeta mora biti dano izričito i u pisanom obliku.

Raskid ili prestanak Ugovora ne utječe na njegove odredbe za koje je izričito ili isključivo određeno da stupaju na snagu ili se nastavljaju primjenjivati i nakon raskida ili prestanka Ugovora.

Eventualne sporove koji nastanu u izvršavanju prava i obveza iz Ugovora davatelj javne usluge i korisnik javne usluge pokušat će riješiti sporazumno.

Na Ugovor i ove Opće uvjete primjenjuju se pozitivni propisi Republike Hrvatske te će se u skladu s time isti dokumenti i tumačiti.

**Članak 22.**

Ovi Opći uvjeti mijenjaju se na način koji je određen za njihovo donošenje.

**Članak 23.**

Ovi Opći uvjeti objavit će se u Službenom glasniku Grada Šibenika te na mrežnim stranicama davatelja usluge: [www.zeleni-grad.hr](http://www.zeleni-grad.hr) .